**Rezoluția de la Iași**

Astăzi, 10 martie 2018, la Palatul Culturii din Municipiul Iași, în frumoasa noastră Țară, reuniți în prima conferință comună a aleșilor locali unioniști din Republica Moldova și România, noi, reprezentanții aleși prin votul direct al cetățenilor din comunitățile noastre pentru exercitarea funcțiilor de conducere ale administrației locale, ne angajăm să depunem orice efort pentru îndeplinirea idealului care ne aduce împreună, respectiv Unirea deplină și pentru totdeauna a Republicii Moldova cu România.

**Întru realizarea cât mai grabnică și armonioasă acestui nobil deziderat de reîntregire a neamului nostru:**

Îndemnăm toate unitățile administrativ-teritoriale din Republica Moldova și România, precum și alte entități colective (parohii, școli, asociații ș.a.) să urmeze cu încredere și curaj acest exemplu de demnitate națională și să ni se alăture prin adoptarea unor măsuri și declarații similare;

Facem un apel către toate instituțiile și organizațiile care vor marca Centenarul Marii Uniri să nu uite că Basarabia este prima provincie care s-a unit cu Țara, iar în prezent nu se află în actualele granițe ale Țării, astfel că toate manifestările trebuie să vizeze Revenirea ei cât mai grabnică acasă;

Cerem Guvernului României să direcționeze sprijinul acordat Republicii Moldova cu precădere către administrațiile locale care și-au demonstrat atașamentul față de valorile neamului nostru;

Solicităm Parlamentelor Republicii Moldova și României să emită o declarație comună privind REÎNTREGIREA ȚĂRII, singura cale de integrare europeană și euroatlantică pentru Republica Moldova, de dezvoltare și prosperitate pentru cetățenii ambelor state și de recuperare a identității proprii a minorităților din Republica Moldova;

Îndemnăm reprezentanții României în Parlamentul European și instituțiile internaționale să ia act de proiectul viitoarei Uniri a Republicii Moldova cu România pe căi democratice și liber consimțite, să se alăture eforturilor noastre și să internaționalizeze chestiunea necesității înfăptuirii unității noastre naționale;

Cerem partidelor politice să fie promotoarele solidarității naționale și ale realizării unității naționale, prin conjugarea eforturilor, mai presus de disputele partinice și de acumularea capitalului electoral;

Desemnăm reprezentanții Alianței pentru Centenar să mențină secretariatul și colaborarea între noi și să realizeze demersurile necesare înființării Ligii Aleșilor Locali Unioniști, entitate apartinică care să ne reprezinte interesele firești;

Fie ca, prin contribuția fiecăruia, să vedem Țara noastră Reîntregită. Așa să ne ajute Dumnezeu!